פרנסס גלסנר לי

פרנסס גלסנר לי (25 במרץ 1878 – 27 בינואר 1962) הייתה מדענית פורנזית אמריקאית. היא הייתה מדענית פורצת דרך בפיתוח המדע הפורנזי בארצות הברית והתמחתה בשחזור זירות רצח באמצעות מודלים מיניאטוריים. גלסנר לי הביאה להקמת מחלקת רפואה משפטית בהרווארד ותרמה את ספריית מגראת' של רפואה משפטית באוניברסיטה. היא הייתה לאישה הראשונה בדרגת קפטן במשטרה בארצות הברית והיא מוכרת כ"אם המייסדת של המדע הפורנזי". גלסנר לי נולדה בעיר שיקגו ב-25 במרץ 1878. אביה, ג'ון ג'ייקוב גלסנר, עבד בתעשייה והיה מעשירי שיקגו בתקופתו. היא ואחיה למדו בביתם באמצעות שיעורים פרטיים. כבר מגיל צעיר התחברה לסדרת הספרים "שרלוק הולמס", בהם הגיבור מפענח פרשיות סבוכות ומסייע למשטרה ולשירות המודיעין הבריטי (SIS) לפתור תעלומות ומקרי רצח שונים. היא התחתנה בגיל 20 (שנת 1898) עם בלווט הריסון לי (Blewett Harrison Lee) ולהם שלושה ילדים. השניים התגרשו בשנת 1914. במהלך שנות השלושים, גלסנר לי ירשה את הון משפחתה באמצעותו מימנה את פיתוח התחום הפורנזי בארצות הברית ובפרט את מחלקת הרפואה המשפטית בהארוורד. בית משפחתה (John J. Glessner House) נרשם במרשם הלאומי של מקומות היסטוריים בארצות הברית בשנת 1970 ונפתח לציבור לסיורים שנה לאחר מכן. ההיסטוריונית נורה אטקינסון אמרה עליה "היא העבירה שנים רבות בסוג של כמיהה להיות חלק בתחום הפורנזי ולהסתובב עם חוקרים פורנזיים... אבל לא יכלה לממש זאת", שכן התחום היה מנוהל בתקופתה בידי גברים. בטקסט שכתבה לפני מותה, ציינה: "חיי היו מאבק ארוך וקשה נגד קנאה, קטנוניות, טיפשות וחוסר רצון עיקש ללמוד. לשם כך הייתי צריכה התלהבות, סבלנות, אומץ וטקט בכמויות גדולות… אלה היו חיים בודדים ודי מפחידים, והונחתי בקטגוריית 'האישה העשירה שאין לה מה לעשות'". גלסנר לי החלה להיות בקשר עם ג'ורג' בורגס מגראת', שהיה חבר לכיתה של אחיה בלימודי רפואה בהרווארד. מגראת' התעניין בפרט בחקירת מקרי רצח. לאחר שהפך מגראת' לחוקר רפואי ראשי בבוסטון, השניים הביאו להחלפת חוקרי מקרי המוות שם באנשי מקצוע רפואיים. בזכות תרומתה של גלסנר לי הוקמה בשנת 1931 באוניברסיטת הארוורד מחלקת רפואה משפטית, הראשונה שהוקמה בארצות הברית. בנוסף תרמה לאוניברסיטה ספריה על שם ג'ורג' בורגס מגראת'. בנוסף תרמה ל-The Harvard Associates in Police Science, ארגון לאומי לקידום המדע הפורנזי, בו ישנה מחלקה המוקדשת לה - בית הספר ללימודי רצח הנקרא על שמה "the Frances Glessner Lee Homicide School". במהלך שנות הארבעים והחמישים, גלסנר לי אירחה סדרת סמינרים חצי-שנתיים בנושא חקירות מקרי רצח. בלשים, תובעים וחוקרים הוזמנו לסמינר שבועי בו גלסנר לי הציגה את הפרויקט "לימודים בקליפת אגוז של מוות לא מוסבר" (Nutshell Studies of Unexplained Death), דגמים מיניאטורים של 20 זירות רצח, המתבססים על מקרי רצח מורכבים ונועדו לבחינת יכולת הנוכחים בסמינר לאסוף את כלל הראיות הרלוונטיות למקרה. גלסנר לי הקדישה תשומת לב לכל הפרטים הקטנים שבזירה. עלות הכנת כל דגם הייתה כ-3000 עד 4500 דולר. 18 מהדגמים המיניאטורים עוד משמשים ללמידה בלימודי מדע השיטור בהארוורד (Harvard Associates in Police Science). בשל עבודתה הרבה, קיבלה גלסנר לי את דרגת הקפטן לשם כבוד בתחנת המשטרה של מדינת ניו המפשייר (New Hampshire State Police) ב-27 באוקטובר 1943, מה שהפך אותה לאישה הראשונה שהצטרפה ל"איגוד מפקדי המשטרה הבינלאומי" (International Association of Chiefs of Police). הספר "18 מיתות קטנות" שנכתב על ידי ברוס גולדפרב (18 Tiny Deaths: The Untold Story of Frances Glessner Lee and the Invention of Modern Forensics, by Bruce Goldfarb", מציג את הביוגרפיה של פרנסס גלסנר לי, וגם את השנים הראשונות של המדע הפורנזי הממוסד בארצות הברית. הסרט "רצח בקליפת אגוז: סיפורה של פרנסס גלסנר לי", בביומה של סוזן מרקס, הוקרן לראשונה ב-18 בנובמבר 2017 בגלריית רנוויק (Renwick Gallery) . בגלריה זו גם מוצגים 18 דגמים מיניאטורים מתוך הפרויקט שלה "לימודים בקליפת אגוז של מוות לא מוסבר". מדיה וקבצים בנושא פרנסס גלסנר לי בוויקישיתוף מעמודי התווך של המדע הפורנזי – האישה שייסדה כמעט לבדה את הרפואה המשפטית בארצות הברית באתר המכון למדע פורנזי, 23 בפברואר 2020 Murder Is Her Hobby: Frances Glessner Lee and The Nutshell Studies of Unexplained Death, סרטון בערוץ "Smithsonian American Art Museum", באתר יוטיוב 18 Tiny Deaths: The Untold Story of Frances Glessner Lee and the Invention of Modern Forensics, סרטון בערוץ "The Kansas City Public Library", באתר יוטיוב פרנסס גלסנר לי, באתר "Find a Grave" (באנגלית) פרנסס גלסנר לי, באתר Discogs (באנגלית) John Jacob Glessner באתר Geni The Tiny, Murderous World Of Frances Glessner Lee באתר npr,‏ 18 בנובמבר 2017 מעמודי התווך של המדע הפורנזי – האישה שייסדה כמעט לבדה את הרפואה המשפטית בארצות הברית באתר המכון למדע פורנזי, 23 בפברואר 2020 (מאורכב) George Burgess Magrath באתר Glessner House Harvard Associates in Police Science, Inc